THAI บวกเกือบ 2% เตรียมเข้าช่วง High Season ผู้บริหารมั่นใจปีหน้าพลิกกำไร
THAI บวกเกือบ 2% ณ เวลา 10.52 น. ราคาอยู่ที่ 11.30 บ. บวก 0.20 บ. หรือ 1.80% สูงสุดที่ 11.40 บ. ต่ำสุดที่ 11.20 บ. มูลค่าซื้อขายที่ 5.14 ลบ. โดยจะเข้าช่วง High Season ใน Q4/58 ขณะที่ผู้บริหารมั่นใจปีหน้าพลิกกำไร
19 ต.ค. 2558

ผู้สื่อข่าวรายงานว่า ราคาหุ้นบริษัท การบินไทย จำกัด (มหาชน) หรือ THAI ณ เวลา 10.52น. ราคาอยู่ที่ 11.30 บาท บวก 0.20 บาท หรือ 1.80% สูงสุดที่ 11.40 บาท ต่ำสุดที่ 11.20 บาท มูลค่าซื้อขายที่ 5.14 ล้านบาท ขณะที่ดัชนีตลาดหุ้นไทยโดยรวมบวก 0.25%
โดยราคาหุ้น THAI ที่ปรับตัวขึ้น คาดว่ามาจากประเด็นที่บริษัทยังคงเป้าหมายรายได้ปีนี้ไว้ที่ 1.8 แสนล้านบาท โดยคาดว่าในไตรมาส 4 นี้ ซึ่งเป็นช่วงฤดูท่องเที่ยว (High Season) จะสนับสนุนรายได้ทั้งปีให้ได้ตามเป้าหมาย แต่ยอมรับว่าบริษัทยังเผชิญการขาดทุน โดยในปีนี้มีค่าใช้จ่ายพิเศษที่จ่ายเพียงครั้งเดียว คือ ผลด้อยค่าสินทรัพย์หรือเครื่องบินเก่า 12,000 ล้านบาท ค่าใช้จ่ายสำหรับพนักงานที่เข้าร่วมโครงการร่วมใจจาก 3,700 ล้านบาท 
อย่างไรก็ตามบริษัทมั่นใจว่าผลประกอบการในปีหน้าจะพลิกเป็นกำไรจากที่ขาดทุนในปีนี้ หลังจากฝ่ายบริหารได้โยกย้ายปรับเปลี่ยนทีมการตลาดของฝ่ายการพาณิชย์ 33 ตำแหน่งเพื่อปรับกระบวนทัพให้ทันในไตรมาส 4/58 และรองรับกับแผนการตลาดใหม่ในปี 59 ที่คาดว่าการท่องเที่ยวของไทยมีแนวโน้มเติบโตได้ดี ซึ่งบริษัทไม่ได้มีการปรับเปลี่ยนทีมการตลาดมานาน 3-4 ปีแล้วทั้งที่ควรมีการปรับเปลี่ยนทุกปี